REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/159-19

26. jun 2019. godine

B e o g r a d

Z A P I S N I K

63. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 24. JUNA 2019. GODINE

Sednica je počela u 12,00 časova.

Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, dr Aleksandar Martinović; Neđo Jovanović, Đorđe Komlenski, Miletić Mihajlović, Jovan Palalić, dr Balint Pastor i Sreto Peić.

Sednici je prisustvovala i narodni poslanik: Tanja Damnjanović Tomašević, zamenik člana Mihaila Jokića i Aleksandra Majkić, zamenik člana Biljane Pantić Pilja.

Sednici nisu prisustvovali članovi Odbora: Žarko Mićin, Nataša Mićić, Marko Parezanović, Vjerica Radeta i Dušan Petrović, niti njihovi zamenici.

Sednici su prisustvovali i Zoran Kasalović, državni sekretar u Ministarstvu državne uprave i lokalne samouprave i Saša Mogić, pomoćnik ministra državne uprave i lokalne samouprave.

Predsednik Odbora je konstatovao da su ispunjeni uslovi za rad i punovažno odlučivanje nakon čega je stavio na glasanje, a članovi Odbora su **većinom glasova** utvrdili sledeći

D n e v n i r e d :

1. Razmatranje Predloga zakona o komunalnoj miliciji, koji je podnela Vlada (broj 2-1813/19 od 7. juna 2019. godine), u načelu.

**PRVA TAČKA** - Razmatranje Predloga zakona o komunalnoj miliciji, koji je podnela Vlada (broj 2-1813/19 od 7. juna 2019. godine), u načelu.

Zoran Kasalović je ukratko predstavio Predloga zakona o komunalnoj miliciji istakavši da je postojala potreba da se izmeni naziv komunalna policija, kako bi se izvršilo usklađivanje sa usvojenim Zakonom o izmenama i dopunama Zakona o policiji, prema kome samo Ministarstvo unutrašnjih poslova i Ministarstvo odbrane mogu da koriste naziv policija.

Rekao je da je novi zakon bio potreban jer bi izmene i dopune postojećeg Zakona o komunalnoj policiji obuhvatile više od 50% odredaba.

Predložen je naziv milicija, koji između ostalog, asocira i na pojedina ovlašćenja koja se zakonom propisuju, te da je stvorena mogućnost da prema potrebi, svaka jedinica lokalne samouprave obrazuje svoju komunalnu miliciju.

Naglasio je da se predloženim odredbama zakona popunjava pravna praznina koja je postojala u oblasti koja je uređivala državne simbole. Takođe, rekao je da se ovim predlogom zakona predviđa i uvođenje unutrašnje kontrole, kao i novo ovlašćenje komunalne milicije da zaustavlja i pregleda vozila, u postupku vršenja kontrole neovlašćenog odvoženja i odlaganja šuta i otpada i pravljenje divljih deponija.

Ukazao je da se novim zakonom uređuje postupak prema maloletnicima, na način da komunalni milicioneri moraju da polože ispit za postupanje prema maloletnicima, te da se uvodi bezbednosna provera.

Istakao je da je posebno uređeno razlikovanje uniforme komunalne milicije u odnosu na druge službe.

Predsedavajući je otvorio raspravu u vezi sa ovom tačkom dnevnog reda, pa kako se niko od prisutnih nije javio za reč, zaključio je raspravu i stavio na glasanje predlog: **-**daOdbor za pravosuđe, državnu upravu i lokalnu samoupravu, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predloga zakona o komunalnoj miliciji, u načelu;

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** prihvaili ovaj predlog.

Sednica je završena u 12,30 časova.

SEKRETAR PREDSEDNIK

Sanja Pecelj Petar Petrović